Slæmar aðstæður voru á svæðinu , mikill vindur og kóf , að sögn Odds Vals Þórarinssonar , sveitarstjóra Hjálparsveitar skáta í Reykjavík , sem tók þátt í björgunaraðgerðum í nótt . mbl.is náði tali af honum í höfuðstöðvum HSSR að Malarhöfða á tólfta tímanum , en þangað hafði ferðaþjónustufyrirtækið Mountaineers of Iceland sótt ferðamennina skömmu áður . Aðspurður hvort aðstæður hafi verið til að fara í vélsleðaferð á svæðinu segir Oddur að veðrið hafi verið ágætt þar fyrr um daginn . „ Þau hafa kannski bara misst af glugganum . Það var ágætisveður þarna á tímabili . “ Ekki vel búin Oddur tók á móti ferðamönnunum í skálanum í Geldingafelli . „ Nei , ég myndir nú ekki segja það . Það var í vélsleðagöllum , “ segir Oddur spurður hvort ferðafólkið hafi verið vel búið . Hann staðfestir að nokkur börn hafi verið í hópnum en segir ferðamennina þó hafa verið ágætlega haldna . „ Þau voru köld á fótunum aðallega og svolítið skelkuð . “ Þegar öllum hafði verið komið í skjól í Geldingafelli var svo hafist handa við að ferja hópinn , sem taldi 39 ferðamenn , niður í þjónustumiðstöðina við Gullfoss þar sem fram fór neyðarflokkun . Rauði krossinn og heilbrigðisstarfsfólk af Suðurlandi hlúði að ferðamönnunum sem voru svo komnir til Reykjavíkur , eins og áður segir , rétt fyrir hádegi . Um 300 björgunarsveitarmenn komu að aðgerðunum og vill Oddur koma þökkum til vinnuveitenda björgunarsveitarfólks á framfæri fyrir sveigjanleika .